

|  |  |
| --- | --- |
| **ДО**  **Д-Р ЛОЗАНА ВАСИЛЕВА**  **ЗАМЕСТНИК-МИНИСТЪР НА ЗЕМЕДЕЛИЕТО И ХРАНИТЕ И РЪКОВОДИТЕЛ НА**  **УПРАВЛЯВАЩИЯ ОРГАН НА**  **СТРАТЕГИЧЕСКИЯ ПЛАН ЗА РАЗВИТИЕТО НА ЗЕМЕДЕЛИЕТО И СЕЛСКИТЕ РАЙОНИ ЗА ПЕРИОДА**  **2023-2027 Г.** | **ОДОБРИЛ:** |

**Д О К Л А Д**

**от Елена Иванова – директор на дирекция „Развитие на селските райони“**

|  |  |
| --- | --- |
| **ОТНОСНО:** | *Прием на заявления за подпомагане по*  *процедура чрез подбор „Подкрепа за оперативни групи (втора стъпка)“ по интервенция II.Ж.1 „Подкрепа за оперативни групи в рамките на Европейското партньорство за иновации“ от Стратегическия план за развитие на земеделието и селските райони на Република България за периода 2023-2027 г.* |

**УВАЖАЕМА ГОСПОЖО ЗАМЕСТНИК-МИНИСТЪР,**

На основание чл. 68, ал. 2 от Закона за подпомагане на земеделските производители, Ви представям за издаване проект на заповед за утвърждаване на насоки за кандидатстване по процедура чрез подбор „Подкрепа за оперативни групи (втора стъпка)“ по интервенция II.Ж.1 „Подкрепа за оперативни групи в рамките на Европейското партньорство за иновации“ от Стратегическия план за развитие на земеделието и селските райони на Република България за периода 2023-2027 г.

Със Закона за изменение и допълнение на Закона за подпомагане на земеделските производители (обн., ДВ, бр. 102 от 2022 г.), се създава законовата делегация в чл. 68, ал. 2 от Закона за подпомагане на земеделските производители, където е предвидено, че Ръководителят на Управляващия орган на Стратегическия план утвърждава със заповед за всеки прием по интервенциите по чл. 73, 74, 75, чл. 77, параграф 1, букви "а", "в" - "е" и чл. 78 от Регламент (ЕС) 2021/2115, включени в Стратегическия план, насоки, определящи условията за кандидатстване и условията за изпълнение на одобрените заявления за подпомагане. Със заповедта се определя и краен срок за публикуване на разясненията и начална и крайна дата за подаване на заявленията за подпомагане.

Финансиране по интервенциите се отпуска по реда на Наредба № 4 от 25 октомври 2024 г. за реда за предоставяне на безвъзмездна финансова помощ, за сключване и изменение на административни договори, за налагане на административни санкции за интервенциите по чл. 73, 74, 75, чл. 77, параграф 1, букви „а“, „в“–„е“ и чл. 78 от Регламент (ЕС) 2021/2115, за условията и реда за изплащане, за отказ за изплащане и намаления на плащанията, и за оттегляне на изплатената финансова помощ за интервенциите по чл. 73, 74, 75, 77 и 78 от същия регламент (обн., ДВ, бр. 92 от 2024 г.), наричана по-нататък „Наредба № 4 от 2024 г.“.

Прилагането на интервенция II.Ж.1 „Подкрепа за оперативни групи в рамките на Европейското партньорство за иновации“, включена в Стратегическия план, има за цел да насърчи нови форми на сътрудничество, допринасящи в най-голяма степен за засилване и укрепване на връзките между земеделското производство и изследователската дейност чрез прилагането на проекти с потенциал за иновации, базирани на интерактивни иновационни модели.

Предвижда се подкрепата по процедурата да предостави възможност за изпълнение на най-малко 100 успешни новаторски проекта, представени от оперативни групи, в т.ч. оперативни групи, чието създаване е подпомогнато чрез финансова помощ, предоставена по първа стъпка на интервенцията II.Ж.1 „Подкрепа за оперативни групи в рамките на Европейското партньорство за иновации“.

В представения проект на насоки се уреждат условията за кандидатстване за предоставяне на безвъзмездна финансова помощ и условията за изпълнение на одобрени заявления по процедура „Подкрепа за оперативни групи (втора стъпка)“ по интервенция II.Ж.1 „Подкрепа за оперативни групи в рамките на Европейското партньорство за иновации“.

В проекта на насоки са посочени допустимите за подпомагане кандидати, допустимите за подпомагане дейности, допустимите разходи, размерът на финансовата помощ, условията за допустимост към проектите и критериите за подбор на заявленията за подпомагане.

**1. Цел на приема:**

Подкрепа за функциониране на оперативни групи за постигането на целите на Европейското партньорство за иновации (ЕПИ) за селскостопанска производителност и устойчивост.

**2. Допустими кандидати/партньори (ако е приложимо):**

За безвъзмездна финансова помощ могат да кандидатстват оперативни групи, учредени като дружества по смисъла на чл. 357 - 364 от Закона за задълженията и договорите (ЗЗД), като участниците в групата сключват договор за дружество по чл. 357 от ЗЗД (Приложение № 1), което към датата на подаване на заявлението за кандидатстване следва да е регистрирано в регистър БУЛСТАТ.

Участниците в оперативната група са най-малко двама, и могат да бъдат представители на една или повече от изброените категории допустими участници:

* Земеделски стопани регистрирани съгласно Наредба № 3 от 1999 г. за създаване и поддържане на регистър на земеделските стопани (ДВ, бр. 10 от 1999 г.), в т.ч. групи или организации на производители, признати от министъра на земеделието и храните;
* Физически или юридически лица, собственици/ползватели на горски територии, вписани в публичния регистър по чл. 235 или 241 от Закона за горите;
* Браншови организации за производство и преработка на селскостопански продукти;
* Научни институти или опитни станции, които извършват научни изследвания и научно обслужване в областта на селското стопанство или горското стопанство или биотехнологиите или хранителните технологии, които са организации по Закона за Селскостопанската академия или Закона за Българската академия на науките, както и специализирани държавни структури в областта на науката и научните изследвания и анализа и оценката на риска по агрохранителната верига;
* Висши училища, акредитирани по Закона за висшето образование с актуални акредитации по професионални направления „Растениевъдство“, „Растителна защита“, „Животновъдство“, „Ветеринарна медицина“, „Горско стопанство“, „Хранителни технологии“, „Биотехнологии“, „Науки за земята“, „Икономика (специалност аграрен бизнес и екоикономика)“ и професионални гимназии в областта на селското стопанство;
* Юридически лица с нестопанска цел с предмет на дейност в областта на селското стопанство или в областта на горското стопанство или опазване на околната среда или водите или дигиталните/цифрови технологии;
* Микро, малки и средни предприятия (МСП) в областта на преработката на селскостопански продукти, посочени в Приложение № I от ДФЕС (Приложение № 2);
* Консултантски организации или индивидуални съветници с предмет на консултантската дейност в областта на селското стопанство или храните или горите в т.ч. НССЗ.

**3. Допустими дейности**

1. По процедурата се подкрепят новаторски проекти, включващи следните дейности:

* осъществяване на сътрудничеството във връзка с изпълнение на новаторския проект;
* преки дейности за изпълнение на новаторския проект;
* дейности, свързани с разпространение на резултатите от проекта.

**4. Финансова помощ:**

Кандидатите по процедурата имат право да подадат само едно заявление за подпомагане. Общият размер на бюджета за подкрепа по подадените заявления в периода на прием е в размер на левовата равностойност на 30 000 000 евро. Максималният размер на допустимира разходи за едно заявление за подпомагане, представено от един кандидат е левовата равностойност на 400 000 евро, а за проекти, попадащи извън обхвата на Анекс I от ДФЕС левовата равностойност на 350 000 евро.

Интензитетът на помощта помощ е в размер на 100 % от размера на одобрените разходи за текущи разходи за сътрудничеството; разходи за разпространение на резултатите от проекта и преките неинвестиционни разходи и на 60 % от одобрените допустими преки разходи.

**5. Критерии за подбор:**

Критериите за подбор, по които ще бъдат класирани постъпилите заявления за подпомагане предоставят предимство чрез критерии, свързани с:

* Качество на новаторския проект (35 т.);
* Принос и очаквано въздействие на новаторския проект във връзка със заложените цели в Стратегическия план (10 т.);
* Оценка на участниците в оперативната група (до 32 т.);
* Популяризиране на резултатите (18 т.)
* Оценка на риска (до 12 т.).

Максималният брой точки за едно заявление за подпомагане е 107 точки. Минималният брой точки за финансиране на едно заявление за подпомагане е 35 т.

В съответствие с чл. 68, ал. 3 от Закона за подпомагане на земеделските производители проектът на заповед, ведно с условията за кандидатстване и условията за изпълнение, бяха публикувани на [интернет страницата](https://www.mzh.government.bg/bg/) на Стратегическия план и в Системата за електронни услуги за представяне на писмени предложения и възражения в периода …………… 2025 г. Направените целесъобразни бележки и предложения са отразени.

**УВАЖАЕМА ГОСПОЖО ЗАМЕСТНИК-МИНИСТЪР,**

Във връзка с гореизложеното и на основание чл. 68, ал. 2 от Закона за подпомагане на земеделските производители предлагам да издадете заповед за утвърждаване на насоки, определящи условията за кандидатстване и условията за изпълнение на одобрените заявления за подпомагане по процедура чрез подбор „Подкрепа за оперативни групи (втора стъпка)“ по интервенция II.Ж.1 „Подкрепа за оперативни групи в рамките на Европейското партньорство за иновации“ от Стратегическия план за развитие на земеделието и селските райони на Република България за периода 2023-2027 г. и за определяне на начална и крайна дата за подаване на заявленията за подпомагане, както и краен срок за публикуване на разяснения.

**Приложение**: *Справка за отразени бележки и коментари в рамките на проведеното обществено обсъждане*

С уважение,

